వ్యవస్థలోకి రూ.12 లక్షల కోట్ల కొత్త కరెన్సీ
- 'రద్దు' నిర్ణయంతో వ్యవస్థలోకి పెద్ద నోట్లు
- ప్రతి నోటును నిశితంగా పరిశీలిస్తున్నాం : ఆర్థిక మంత్రి అరుణ్‌ జైట్లీ వెల్లడి
న్యూఢిల్లీ: 'పెద్దనోట్ల రుద్దు' తరువాత వాటి స్థానంలో ఇప్పటి వరకు దాదాపు రూ.12 లక్షల కోట్ల విలువైన కొత్త కరెన్సీని వ్యవస్థలోకి అందుబాటులోకి తెచ్చినట్టుగా ఆర్థిక మంత్రి అరుణ్‌ జైట్లీ వెల్లడించారు. అధిక విలువ కలిగిన కరెన్సీ నోట్లను తిరిగి వ్యవస్థలోకి చెలామణిలోకి తీసుకురావాలన్న ధ్యేయంతోనే తాము పెద్దనోట్ల రద్దు చేపట్టినట్టు మంత్రి తెలిపారు. అనుకున్నట్టుగానే రద్దు నిర్ణయం లెక్కలోకి రాకుండా ఉన్న అధిక విలువ కలిగిన నోట్లను బ్యాంకింగ్‌ వ్యవస్థలోకి తీసుకువచ్చినట్టుగా వివరించారు. ఫిబ్రవరి 24 నాటికి వ్యవస్థలోకి దాదాపు రూ.11.64 లక్షల కోట్ల విలువైన నోట్లు విడుదలైనట్టుగా ఆర్‌బీఐ నివేదికిచ్చినట్టు తెలిపారు. లోక్‌సభ ప్రశ్నోత్తరాల సమయంలో అడిగిన ప్రశ్నకు జైట్లీ సమాధానం ఇస్తూ 'పెద్ద నోట్ల రద్దు'కు దారి తీసిన పరిస్థితులను వివరించారు. రద్దు సమయంలో బ్యాంకుల వద్ద జమైన ప్రతి నోటును నిశితంగా పరిశీలిస్తున్నట్టుగా తెలిపారు. నకిలీ నోట్లను గుర్తించి వేరు చేయకుండా ఎంత మొత్తంలో పెద్దనోట్లు బ్యాంకుల వద్దకు చేరాయన్న విషయం తెలపలేమని ఆయన సభకు వివరించారు. కొత్త నోట్లను వ్యవస్థలోకి తీసుకు వచ్చేందుకు అయిన ఖర్చు పూర్తి వివరాలు రిమానిటైజేషన్‌ ప్రక్రియ ముగిసిన తరువాతే తెలుస్తుందని ఆయన అన్నారు. ముద్రణకయ్యే ఖర్చు గురించి ఆయన సభకు తెలిపారు. రూ.500 నోట్ల విషయానికి వస్తే.. పాత నోట్లకు, కొత్త వాటికి ఒకే విధంగా రూ.2.87 నుంచి రూ.3.09 వరకు ఖర్చవుతుందని అన్నారు. కొత్త రూ.2000 నోటు ముద్రణకు రూ.3.34 నుంచి రూ.3.77 ఖర్చవుతుందని అన్నారు. ఇది పాత రూ.1000 నోటుకైన ఖర్చుతో సమానమని చెప్పారు. నోట్ల రద్దు తరువాత ప్రతక్ష పన్నుల రెవెన్యూ రూ.5000 కోట్ల మేర పెరిగిదంటూ ప్రభుత్వ నిర్ణయాన్ని జైట్లీ సమర్థించుకున్నారు. 2016 డిసెంబరుతో ప్రత్యక్ష పన్నులు రూ.1,40,824 కోట్లు వసూలయ్యాయని జైట్లీ తెలిపారు. 2015 డిసెంబరులో ప్రత్యక్ష పన్నుల ఆదాయం రూ.1,35,660 కోట్లు మాత్రమేనని ఆయన చెప్పారు.
మీ స్నేహితులకు రికమెండ్ చెయ్యండి